कबीर की उलटबांसियों का अर्थ पहले कभी खुला हो कि नहीं खुला हो, आज इन परियोजनाओं में खुल रहा है। आकाश से कंबल बरस रहा है और पानी भींगने से बचने के लिए कहीं दुबक रहा है। लोग आकाश की ओर टकटकी लगा कर देख रहे हैं, तप्त धरती से वनस्पतियां रूठ गईं तो तप्त आकाश कंबंल का उत्पादन करने लगा। लोग पानी मांग रहे हैं, आकाश कंबल बरसा रहा है, लो बेचो और खाओ। सरकार को बढ़िया अवसर मिल गया है। वह ओरी का पानी बड़ेरी पर पहुँचाने के लिए परियोजनाओं के हाथ से, रुपए की टेक लगा कर पानी को ठेल रही है। पहाड़ का निर्माण करा रही है और नदी को नल से भरने का प्रयास कर रही है। आप कहेंगे, यह ओरी-बड़ेरी क्या होता है। कच्चे घरों को याद कीजिए। बीच में बांस की बड़ेरी होती थी और ढलवां नालीदार छाजन होता था। खपरैल से बने हुए नालीदार छाजन के सिरे को ही ओरी करते थे। पानी बरसता था तो इसी ओरी से पानी गिरता था। घर में कष्ट होने पर भी ओरी से गिरते हुए पानी की आवाज संगीत की तरह मन को खींचती थी -